UTP:ส่องธุรกิจปี 60 เติบโตเท่าตัวแนะนำซื้อราคาเป้าหมาย 8.70 บาท
UTP:ส่องธุรกิจปี 60 เติบโตเท่าตัวแนะนำซื้อราคาเป้าหมายที่ 8.70 บาท โดยใช้ PE 15 เท่า ถือว่าต่ำเมื่อเทียบกับการเติบโตของกำไรที่ 106.8% ในขณะที่เงินปันผลในปี 2560 คาดว่าจะอยู่ที่ 0.29 บาทคิดเป็นอัตราผลตอบแทนเงินปันผล 4.7% โดยที่ราคาปัจจุบันซื้อขายที่ P/E ปี 2560 ที่ 10.51 เท่าและปี 2561 ที่ 8.33 เท่า

14 พ.ย. 2559

บล.ดีบีเอสฯ ระบุในบทวิเคราะห์วันนี้(14 พ.ย.) ว่า บริษัท ยูไนเต็ด เปเปอร์ จำกัด (มหาชน) หรือ UTP เพิ่มกำลังการผลิต 170% รองรับความต้องการของลูกค้า ปัจจุบันบริษัทรองรับความต้องการของลูกค้าได้เพียง 60% จากความต้องการซื้อทั้งหมด ทำให้การเพิ่มกำลังการผลิตครั้งนี้มีความต้องการซื้อรองรับไว้ในระดับหนึ่งแล้ว
คาดยอดขายของบริษัทในปีหน้าเพิ่ม 95% ประเมินว่ารายได้ของบริษัทจะเพิ่มขึ้น 95% เป็น 3,656 ล้านบาท จากปีนี้ที่คาดว่าจะทรงตัวและยังมีโอกาสที่จะเติบโตจากกำลังการผลิตที่เพิ่มขึ้นถึง 170% โดยการผลิตที่เพิ่มขึ้น ทำให้เกิดการประหยัดต่อขนาดและเพิ่มอัตรากำไรขั้นต้น
คาดกำไรขั้นต้นที่ 16% ถือว่าต่ำ…มีโอกาสเพิ่มอีก โดยอัตรากำไรขั้นต้นของบริษัทที่ผ่านมาอยู่ในช่วง 13.50%-15.6% ตามระดับรายได้ โดยปกติหากรายได้เพิ่มขึ้นถึง 95% อัตรากำไรขั้นต้นมีโอกาสเพิ่มขึ้นมากกว่า 16% อย่างไรก็ตาม เราประเมินการแบบอนุรักษ์นิยมไว้ก่อนว่าอัตรากำไรขั้นต้นจะเพิ่มขึ้นมาที่เพียง 16% ในปี 2560 ซึ่งเป็นปีแรกของการเพิ่มกำลังการผลิต
อัตรากำไรขั้นต้นที่เพิ่มทุกๆ 1% หนุนการเติบโต 20% เราได้ทำศึกษาความไวของอัตรากำไรขั้นต้นเทียบกับกำไร โดยอัตรากำไรที่เพิ่มขึ้น 1% จะส่งผลให้การเติบโตของกำไรเพิ่มขึ้น 20%
แนะนำซื้อราคาเป้าหมายที่ 8.70 บาท โดยใช้ PE 15 เท่า ถือว่าต่ำเมื่อเทียบกับการเติบโตของกำไรที่ 106.8% ในขณะที่เงินปันผลในปี 2560 คาดว่าจะอยู่ที่ 0.29 บาทคิดเป็นอัตราผลตอบแทนเงินปันผล 4.7% โดยที่ราคาปัจจุบันซื้อขายที่ P/E ปี 2560 ที่ 10.51 เท่าและปี 2561 ที่ 8.33 เท่า
 